
Igazságos kereskedelmi háború: A Kínában gyártott elektromos járművekre kivetett uniós vám

Napjainkban egyre gyakrabban eszkalálódnak kereskedelmi háborúvá az államok közti
gazdasági konfliktusok. Az Európai Unió (EU) és Kína közti, a Kínában gyártott elektromos
járművekre (EV) kivetett uniós vám miatt kialakult feszültség is ezt támasztja alá. A
kereskedelmi háború kezdetét az EU 2023 októberében hozott döntése indította el, amikor az
Európai Bizottság szubvencióellenes vizsgálatot kezdeményezett a Kínából importált
akkumulátoros elektromos járművekkel szemben. A vizsgálat középpontjában az állt, hogy Kína
valóban jelentős állami támogatásokat nyújt-e saját autógyártóinak, ezzel tisztességtelen előnyt
biztosítva számukra a globális piacokon. Az Európai Bizottság szerint ezen támogatások miatt
árasztják el az EU piacát a mesterségesen alacsonyan tartott árú kínai EV-k, amelyek komoly
fenyegetést jelentenek az uniós autógyártók számára.
Az EU és Kína közötti konfliktus rámutat az igazságos háború koncepciójának gyakorlati
jelentőségére a gazdasági konfliktusok dimenziójában. Az igazságos háború három alapvető
elve – az igazságos ok, az arányosság és az utolsó lehetőség – együttesen adnak morális és jogi
igazolást a kereskedelmi háborúk esetében, így az olyan kiegyenlítő lépések alkalmazására is
olyan helyzetekben, amikor az egyik fél igazságtalan piaci előnyre tesz szert. Ezek az alapelvek
egy globális piac viszonylatában különösen fontosak, mivel támogatják a tisztességes verseny
megőrzését, miközben minimalizálják a gazdasági konfliktusok által okozott károkat.
Az EU és Kína példájából az alábbi következtetések vonhatók le a kereskedelmi háborúk
igazságosságára vonatkozóan. Ha az egyik fél (Kína) a liberális kereskedelmi rendszer
szabályait tisztességtelen módon (túlzott állami támogatások) szerez gazdasági előnyt, amely a
másik fél (EU) gazdaságát aránytalanul hátrányosan érintik, a másik fél protekcionista lépése
célját tekintve igazságos. A protekcionista lépés meghozatala előtt az utolsó lehetőség
követelményét kimerítendő a kialakult helyzet alapos vizsgálata (Európai Bizottság
szubvencióellenes vizsgálata) szükséges. Ahogy az igazságos hibrid háborúnál, a kereskedelmi
háborúk esetében is nehéz az egyes intézkedések arányosságának megállapítása, így ehhez is az
egyedi esetek átfogó elemzése szükséges.



